​ຣັດ​ເຊຍ ປະ​ກາດຖອນ​ຕົວ ອອກ​ຈາກ​ສະ​ຖາ​ນີ​ອະ​ວະ​ກາດນາໆ​ຊາດ 
ຣັດ​ເຊຍ​ກ່າວ​ວ່າ ຕົນ​ຕ້ອງ​ການ​ທີ່​ຈະ​ສ້າງ​ສະ​ຖາ​ນີ​ອະ​ວະ​ກາດ​ຂອງ​ໂຕ​ເອງ ແລະ​ຖອນ​ຕົວ​ຈາກ​ສະ​ຖາ​ນີ​ອະ​ວະ​ກາດ​ນາໆ​ຊາດ ຫຼັງ​ຈາກ​ປີ 2024 
ຣັດເຊຍກ່າວໃນວັນອັງຄານວານນີ້ວ່າ ຕົນຈະຖອນຕົວອອກຈາກສະຖານີອະວະກາດນາໆຊາດ ຫຼັງຈາກປີ 2024 ເພື່ອສ້າງສະຖານີອະວະກາດຂອງໂຕເອງ ຫົວໜ້າອົງການອະວະກາດຂອງຣັດເຊຍ ໄດ້ປະກາດໃນລະຫວ່າງການພົບປະກັບປະທານາທິບໍດີວລາດີເມຍ ປູຕິນ ທ່ານຢູຣີ ບໍຣິຊັອບ (Yuri Borisov) ຫົວໜ້າບໍລິຫານງານຂອງອົງການລັດວິສາຫະກິດອະວະກາດ ຣອສກອສມອສ (Roscosmos) ກ່າວໃນລະຫວ່າງການພົບປະວ່າ ຣັດເຊຍມີແຜນການທີ່ຈະປະຕິບັດຕາມຄຳໝັ້ນສັນຍາຕໍ່ບັນດາປະເທດພາຄີ ກ່ອນທີ່ຈະຖອນຕົວອອກຢ່າງຊິ້ນເຊີງ ທ່ານບໍຣິຊັອບ ກ່າວໃນລະຫວ່າງການພົບປະກັບທ່ານປູຕິນວ່າ “ແນ່ນອນ ພວກເຮົາຈະປະຕິບັດຕາມຄວາມໝັ້ນໝາຍທຸກຢ່າງຕໍ່ປະເທດພາຄີຂອງພວກເຮົາ ແຕ່ການຕັດສິນໃຈ ທີ່ຈະຖອນຕົວອອກຈາກສະຖານີອະວະກາດແຫ່ງນີ້ ຫຼັງຈາກປີ 2024 ນັ້ນ ແມ່ນຕົກລົງກັນໄປແລ້ວ ຂ້າພະເຈົ້າຄິດວ່າ ພວກເຮົາຈະເລີ້ມເຮັດວຽກກ່ຽວກັບສະຖານີອະວະກາດຂອງຣັດເຊຍ ພາຍໃນເວລານັ້ນ ” ມົສກູໄດ້ສະແດງໃຫ້ເຫັນຢ່າງຈະແຈ້ງວ່າ ການສ້າງສະຖານີອະວະກາດຂອງຣັດເຊຍ ແມ່ນບູລິມະສິດອັນສຳຄັນສຸດ ອົງການອະວະກາດຂອງສະຫະລັດ ຍັງບໍ່ໄດ້ໃຫ້ຄວາມເຫັນໃດໆຢ່າງເປັນການສະເພາະ ກ່ຽວກັບການຖອນຕົວຂອງຣັດເຊຍອອກຈາກສະຖານີອະວະກາດນາໆຊາດ ອີງຕາມການໃຫ້ຄວາມເຫັນຂອງເຈົ້າໜ້າທີ່ອະວຸໂສທ່ານນຶ່ງ ຂອງອົງການອະວະກາດສະຫະລັດຫຼື NASA ຕໍ່ອົງການຂ່າວຣອຍເຕີ້ ອົງການ NASA ແລະບັນດາປະເທດພາຄີອື່ນໆທີ່ມີສ່ວນພົວພັນກັບໂຄງການອະວະກາດນາໆຊາດ ຫວັງທີ່ຈະສືບຕໍ່ການປະຕິບັດງານຂອງຕົນໄປຈົນຮອດປີ 2030 ແຕ່ຣັດເຊຍບໍ່ຍອມໃຫ້ຄວາມໝັ້ນໝາຍໃດໆ ຫຼັງຈາກປີ 2024 ໄປແລ້ວ ການປະກາດດັ່ງກ່າວມີຂຶ້ນໃນເວລາທີ່ຄວາມເຄັ່ງຕຶງລະຫວ່າງປະເທດຕາເວັນຕົກແລະມົສກູເພີ້ມທະວີຂຶ້ນ ຍ້ອນການຮຸກຮານຂອງຣັດເຊຍເຂົ້າໄປໃນຢູເຄຣນ ນອກນັ້ນ ມັນຍັງມີຂຶ້ນນຶ່ງເດືອນຫຼັງຈາກອົງການ NASA ແລະ Roscosmos ໄດ້ຕົກລົງກັນທີ່ຈະສືບຕໍ່ໃຊ້ຈະຫຼວດຂອງຣັດເຊຍ ເພື່ອສົ່ງນັກບິນອະວະກາດຂຶ້ນໄປຍັງສະຖານີອະວະກາດນາໆຊາດ